**Tältä sivulta löydät ohjeet äidinkielen ja kirjallisuuden loppututkielman tekemiseen.** Lisään tänne vielä myöhemmin yksityiskohtaisempia ohjeita, mutta seuraavalla ohjeistuksella pääset alkuun.

Ensin tärkeimmät: **Tutkielman on oltava valmis juuri ennen talvilomaa eli torstaina 2.3.2022 klo 23.59.** Jos löydät näiltä sivuilta löytyvistä ohjeista jonkin toisen palautuspäivän, niin se ei pidä paikkaansa - tutkielma on palautettava joka tapauksessa maaliskuun alkupuolella 2023. Vaikka aikaa on useita kuukausia, kannattaa **työ aloittaa hyvissä ajoin, ettei sitten lopussa tule kiire**. **Palauttamatta jääneestä tai plagioidusta tutkielmasta tulee arvosanaksi automaattisesti neljä (4) eli hylätty. Samoin työstä tulee hylätty arvosana, mikäli paljastuu, että tekijä ei ole lukenut siinä vaadittuja kaunokirjallisia teoksia.** Loppututkielma on laajin arvosteltava yksittäinen työ koko peruskoulussa. Tämän takia sen arvosana onkin merkittävä päättöarvosanan kannalta: hylätty arvosana työstä pudottaa todistusarvosanaa vähintään yhdellä.

**Seuraavassa pääohjeet lyhykäisyydessään:**

1. **Lue kaksi suomalaisen tai suomalaistaustaisen kirjailijan kaunokirjallista teosta (romaani, runoteos, näytelmä) suomeksi.** Kirjat eivät saa olla saman kirjailijan kirjoittamia. Niiden ilmestymisajalla ei ole väliä. **Tärkeää on kuitenkin se, että niissä on jokin yhteinen tekijä.** Tämä voi olla vaikkapa aihepiiri (esim. rikollisuus, sota, maaseutu, urheilu, matkustaminen), teema (esim. nuorten ongelmat, identiteettikriisi, ihmissuhteet, tasa-arvo) tai jokin muu, kuten samankaltainen päähenkilö (esim. nuori) tai sama genre (esim. fantasia, romantiikka, historia).

2. Valittuasi tai luettuasi ensimmäisen kirjan **kirjoita 1-2 sivun pituinen (tietokoneella, fonttikoko 12, riviväli 1,5) teksti, jossa esittelet kirjan teemaa/aihetta yleisesti**. Esim. jos valitsemassasi kirjassa käsitellään sotaa, ota selvää, mitä on sotakirjallisuus, jos puolestaan aiheena on esim. tasa-arvo, selvitä, miten tasa-arvoa on käsitelty suomalaisessa kirjallisuudessa. Muista, että tästä riittää yhden sivun pituinen kirjoitelma eli aihetta ei tarvitse käsitellä kovinkaan laajasti (toki halutessasi voit niinkin tehdä).

3. Luettuasi ensimmäisen kirjan **tee siitä kolme kirjoitustehtävää** (jokainen niistä on noin sivun pituinen tietokoneella kirjoitettuna (edelleen fonttikoko 12, riviväli1,5):

**- Kirjailijan elämäkerta**
**- Lukemasi teoksen juonenkuvaus**
**- Pohdinta, miksi lukemasi teos on esim. rikoskirja ja minkälainen se on lajinsa edustajana.**

4. **Lue toinen valitsemasi kirja ja tee siitä saman tehtävät** kuin ensimmäisen kirjan kohdalla.

**Valitse seuraavasta kohdasta jompikumpi sen perusteella, oletko lukenut tutkielmaa varten yksi vai kaksi kirjaa. Huomaa, että lyhyemmän version tutkielmasta saa tehdä vain opettajan antamalla luvalla!** Jos olet lukenut kaksi kirjaa, valitse kohta 5a. Jos puolestaan olet lukenut tutkielmaa varten vain yhden teoksen, valitse kohta 5b.

5a. **Vertaile lopuksi lukemiasi kirjoja keskenään:** Miten ne käsittelevät yhteistä aihetta? Mitä eroja niissä on? Mitä yhtäläisyyksiä niissä on? Mistä erot/yhtäläisyydet johtuvat? Jne. Sopiva pituus tälle osiolle on 1-2 sivua tietokoneella kirjoitettuna.

5b. **Kerro lukukokemuksestasi.** Miksi valitset luettavaksi kyseisen genren teoksen, miksi juuri kyseisen teoksen? Minkälainen teos ja lukukokemus oli? Pohdi lukokokemustasi mahdollisimman syvällisesti, älä tyydy vain vastaamaan lyhyesti ja luettelomaisesti annettuihin kysymyksiin.

**Muista, että sinulta ei odoteta, että tietäisit valitsemistasi kirjoista, niiden kirjoittajista tai aihealueista etukäteen mitään. Yksi tutkielman tärkeimmistä tehtävistä onkin tiedonhaku ja muualta saatujen tietojen hyväksikäyttäminen: Sinun tulee etsiä aiheista tietoa muualta (esim. internet, tietokirjat, oppikirjat) ja sisällyttää sitä omaan työhösi. Lähdekirjallisuuden käyttö on siis pakollista. Muista sekin, että et saa varastaa/plagioida muiden tekstiä eli merkitse aina lähdeviitteinä se, mistä olet ilmoittamasi tiedot saanut.**